title: 2012/341/EU: A Tanács határozata ( 2012. június 25. ) az Európai Unió által az EGT Vegyes Bizottságban az EGT-megállapodás XIII. mellékletének (Közlekedés) módosítása vonatkozásában képviselendő álláspontról

text:
               28.6.2012

               HU

               Az Európai Unió Hivatalos Lapja

               L 168/1

         A TANÁCS HATÁROZATA
   (2012. június 25.)
   az Európai Unió által az EGT Vegyes Bizottságban az EGT-megállapodás XIII. mellékletének (Közlekedés) módosítása vonatkozásában képviselendő álláspontról
   (2012/341/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben annak 218. cikke (9) bekezdésével,
   tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre (1) és különösen annak 1. cikke (3) bekezdésére,
   tekintettel az Európai Bizottság javaslatára,
   mivel:

               (1)

               Az Európai Gazdasági Térségről szóló megállapodás (2) (EGT-megállapodás) XIII. mellékletét a 2011. július 19-i 90/2011 EGT vegyes bizottsági határozat (3) módosította, amelynek révén a Közösségben a légi járatok működtetésére vonatkozó közös szabályokról szóló, 2008. szeptember 24-i 1008/2008/EK európai parlamenti és tanácsi rendeletet (4) belefoglalták az EGT-megállapodásba.

               (2)

               Az 1008/2008/EK rendeletnek az Európai Közösség és a Svájci Államszövetség között létrejött légiközlekedési megállapodásba foglalása révén ugyanezen szabályok érvényesek az Unió és Svájc között a svájci és közösségi légi fuvarozók vonatkozásában (5).

               (3)

               Az 1008/2008/EK rendeletnek az Európai Szabadkereskedelmi Társulás létrehozásáról szóló egyezménybe (vaduzi egyezmény) (6) foglalásával ugyanezeket a szabályokat állapították meg Svájc és az EGT-tag EFTA-államok között Svájc és az EGT-tag EFTA-államok légi fuvarozói vonatkozásában.

               (4)

               Az EGT-megállapodás XIII. mellékletét ezért módosítani kell annak érdekében, hogy a svájci légi fuvarozók légiforgalmi szolgáltatásokat működtethessenek az Unió valamely tagállamából EGT-tag EFTA-államokba, és fordítva.

               (5)

               Az Unió által az EGT Vegyes Bizottságban képviselendő álláspontnak a mellékelt határozattervezeten kell alapulnia,

         ELFOGADTA EZT A HATÁROZATOT:
   1. cikk
   Az Európai Unió által az EGT Vegyes Vizottságban az EGT-megállapodás XIII. mellékletének (Közlekedés) javasolt módosításával kapcsolatosan képviselendő álláspontnak az e határozathoz mellékelt EGT vegyes bizottsági határozattervezeten kell alapulnia.
   2. cikk
   Ez a határozat az elfogadása napján lép hatályba.

      Kelt Brüsszelben, 2012. június 25-én.

            a Tanács részéről

            az elnök

         C. ASHTON

      (1)  HL L 305., 1994.11.30., 6. o.

      (2)  HL L 1., 1994.1.3., 3. o.

      (3)  HL L 262., 2011.10.6., 62. o.

      (4)  HL L 293., 2008.10.31., 3. o.

      (5)  A Közösség–Svájc Légiközlekedési Vegyes Bizottság 2010. április 7-i 1/2010 határozata, (HL L 106., 2010.4.28., 20. o.).

      (6)  Az EFTA Tanács 2012. március 22-i 1/2012 határozata.

      TERVEZET
      AZ EGT VEGYES BIZOTTSÁG …/2012 HATÁROZATA
      (…)
      az Európai Gazdasági Térségről szóló megállapodás XIII. mellékletének (Közlekedés) módosításáról
      AZ EGT VEGYES BIZOTTSÁG,
      tekintettel az Európai Gazdasági Térségről szóló megállapodás kiigazításáról szóló jegyzőkönyvvel módosított, az Európai Gazdasági Térségről szóló megállapodásra (EGT-megállapodás) és különösen annak 98. cikkére,
      mivel:

                  (1)

                  Az EGT-megállapodás XIII. mellékletét a …-i … EGT vegyes bizottsági határozat (1) módosította.

                  (2)

                  Az EGT-megállapodás XIII. mellékletét a 2011. július 19-i 90/2011 EGT vegyes bizottsági határozat (2) módosította, amely a megállapodásba foglalta a Közösségben a légi járatok működtetésére vonatkozó közös szabályokról szóló, 2008. szeptember 24-i 1008/2008/EK európai parlamenti és tanácsi rendeletet (3).

                  (3)

                  A szerződő felek biztosítani kívánják, hogy az EGT-tag EFTA-államok légi fuvarozói légiforgalmi szolgáltatásokat működtethessenek az Unió tagállamai és Svájc között.

                  (4)

                  A szerződő felek biztosítani kívánják azt is, hogy a közösségi légi fuvarozók légiforgalmi szolgáltatásokat működtethessenek az EGT-tag EFTA-államok és Svájc között.

                  (5)

                  E célból az EGT vegyes bizottság a kölcsönösség feltételével jogot kíván adni a svájci légi fuvarozóknak arra, hogy légi járatokat működtessenek az Unió tagállamai és az EGT-tag EFTA-államok között.

                  (6)

                  Az EGT-megállapodás XIII. mellékletét ezért ennek megfelelően módosítani kell,

            ELFOGADTA EZT A HATÁROZATOT:
      1. cikk
      Az EGT-megállapodás XIII. mellékletének 64a. pontja (1008/2008/EK európai parlamenti és tanácsi rendelet) a következőképpen módosul:

                  1.

                  A jelenlegi b) kiigazítás c) kiigazításra változik.

                  2.

                  A melléklet az a) kiigazítást követően a következő kiigazítással egészül ki:

                              „b)

                              A 15. cikk a következő bekezdéssel egészül ki:
                              »6.   A közösségi és az EGT-tag EFTA-államok légi fuvarozóival azonos feltételek mellett a svájci légi fuvarozók jogosultak légiforgalmi szolgáltatások működtetésére az Európai Unió tagállamai és az EGT-tag EFTA-államok között. Ennek az a feltétele, hogy egyrészt a Közösség és Svájc az EGT-tag EFTA-államok légi fuvarozóit feljogosítsa légiforgalmi szolgáltatások működtetésére az Európai Unió tagállamai és és Svájc között, másrészt pedig hogy Svájc és az EGT-tag EFTA-államok a Közösség légi fuvarozóit feljogosítsa légiforgalmi szolgáltatások működtetésére Svájc és az EGT-tag EFTA-államok között.
                              E rendelkezést érintő valamennyi korlátozás, amely a meglévő, egyrészt a Közösségre, másrészt pedig az EGT-tag EFTA-államokra kötelező, kétoldalú vagy többoldalú megállapodásból ered, hatályát veszti.«”

            2. cikk
      Ez a határozat …-án/-én lép hatályba, feltéve, hogy az EGT vegyes bizottság a megállapodás 103. cikkének (1) bekezdésében előírt valamennyi értesítést megkapta (4), vagy az EGT-tag EFTA-államok légi fuvarozói számára az Európai Unió tagállamai és Svájc közötti légiforgalmi szolgáltatások nyújtására jogot biztosító, az Európai Unió és Svájc közötti megállapodás hatálybalépésének napján, vagy másrészt a közösségi légi fuvarozók számára Svájc és az EGT-tag EFTA-államok közötti légiforgalmi szolgáltatások nyújtására jogot biztosító, az EGT-tag EFTA-államok és Svájc közötti megállapodás hatálybalépésének napján attól függően, hogy melyik a legkésőbbi időpont.
      3. cikk
      Az EGT vegyes bizottság elnöke értesíti Svájcot e határozat elfogadásáról, valamint adott esetben az EGT vegyes bizottsághoz az EGT-megállapodás 103. cikkének (1) bekezdése szerinti utolsó értesítésről.
      4. cikk
      Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.

         Kelt Brüsszelben,

               az EGT Vegyes Bizottság részéről

               az elnök

               az EGT Vegyes Bizottság titkárai

         (1)  HL L ….

         (2)  HL L 262., 2011.10.6., 62. o.

         (3)  HL L 293., 2008.10.31., 3. o.

         (4)  [Alkotmányos követelmények fennállását nem jelezték.] [Alkotmányos követelmények fennállását jelezték.]


title: 2013/423/EU: A Bizottság határozata ( 2013. augusztus 2. ) a Kínai Népköztársaságból származó vagy ott feladott kristályos szilícium fotovillamos modulok és alapvető részeik (azaz elemek és lemezek) behozatalára vonatkozó dömpingellenes eljárással kapcsolatban felajánlott kötelezettségvállalás elfogadásáról

text:
               3.8.2013

               HU

               Az Európai Unió Hivatalos Lapja

               L 209/26

         A BIZOTTSÁG HATÁROZATA
   (2013. augusztus 2.)
   a Kínai Népköztársaságból származó vagy ott feladott kristályos szilícium fotovillamos modulok és alapvető részeik (azaz elemek és lemezek) behozatalára vonatkozó dömpingellenes eljárással kapcsolatban felajánlott kötelezettségvállalás elfogadásáról
   (2013/423/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: alaprendelet) és különösen annak 7., 8. és 9. cikkére,
   a tanácsadó bizottsággal folytatott konzultációt követően,
   mivel:
   A.   ELJÁRÁS

               (1)

               A Bizottság az 513/2013/EU rendelettel (2) ideiglenes dömpingellenes vámot vetett ki a Kínai Népköztársaságból (a továbbiakban: Kína) származó vagy ott feladott kristályos szilícium fotovillamos modulok és alapvető részeik (azaz elemek és lemezek) Unióba történő behozatalára vonatkozóan.

         B.   KÖTELEZETTSÉGVÁLLALÁS

   1.   Felajánlott kötelezettségvállalás

               (2)

               Az ideiglenes dömpingellenes intézkedések elfogadását követően együttműködő exportáló gyártók egy csoportja – beleértve azok Kínában és az Európai Unióban működő kapcsolt vállalatait is –, valamint a Kínai Gép- és Elektronikus Termék Export-import Kereskedelmi Kamara (China Chamber of Commerce for Import and Export of Machinery and Electronic Products, a továbbiakban: CCCME) az alaprendelet 8. cikkének (1) bekezdése szerint árakra vonatkozó közös kötelezettségvállalást ajánlott fel. A felajánlott kötelezettségvállalást a kínai hatóságok is támogatták.

         2.   A felajánlott kötelezettségvállalás értékelése

               (3)

               A Bizottság megvizsgálta a felajánlott kötelezettségvállalást az ideiglenes intézkedések előírásához vezető, vizsgált időszak és a felajánlott kötelezettségvállalás benyújtása között eltelt időben megváltozott piaci körülmények fényében. A Bizottság olyan változásokat állapított meg az uniós piacon az árszint és fogyasztás csökkenése tekintetében egyaránt, amelyek az ideiglenes intézkedések előírásához vezető vizsgálatban megállapított és elemzett tényezőkhöz kapcsolódnak.

               (4)

               Az árszint változása bizonyos esetekben olyan indexálási módszerre vonatkozó kötelezettségvállalással orvosolható, amelynek során a minimális importárakat az elismert és nyilvánosan hozzáférhető forrásokban jegyzett nyersanyagárakhoz kötik. Ebben az esetben azonban nem lehetett olyan összefüggést megállapítani a nyersanyagok és a végtermékek ára között, amely megbízható indexálási módszer alapjául szolgálhatott volna. A megállapított árszintváltozás orvoslása érdekében alternatív módszert kellett megállapítani, amelyhez a Bizottság hivatkozásul reprezentatív és nyilvánosan hozzáférhető adatbázisokat (Bloomberg (3) és az érintett ágazatra szakosodott pvXchange (4)) használt fel.

               (5)

               A kötelezettségvállalás megvalósíthatóságának biztosítása érdekében a kínai exportőrök olyan közös kötelezettségvállalást ajánlottak fel, amely a fotovillamos modulok, valamint minden egyes alapvető részük (azaz elemek és lemezek) vonatkozásában egy-egy minimális importárat tartalmazott.

               (6)

               Emellett a más vállalatba történő átirányítás kockázatának csökkentése érdekében, valamint azért, hogy a részt vevő exportőrök száma a gyakorlatban nyomon követhető legyen, a kínai exportőrök felajánlották, hogy a kötelezettségvállalás keretében behozott áruk mennyisége éves szinten nagyjából meg fog felelni a jelenlegi piaci teljesítményüknek.

               (7)

               Az exportőrök árakra vonatkozó kötelezettségvállalást tettek. Annak megállapítása érdekében, hogy az árak vonatkozásában tett kötelezettségvállalás megszünteti-e a dömping kárt okozó hatását, a Bizottság többek között megvizsgálta a jelenlegi exportárakat és az ideiglenes vám mértékét. Ennek alapján megállapította, hogy az árakra vonatkozó kötelezettségvállalás megszünteti a dömping kárt okozó hatását.

               (8)

               A dömping kárt okozó hatásának megszüntetése tehát megvalósul a meghatározott éves szintet meg nem haladó mennyiségben behozott áruk árára vonatkozó kötelezettségvállalás, valamint a (6) preambulumbekezdésben említett éves szint felett behozott árukra kivetett ideiglenes értékvám együttes alkalmazásával.

               (9)

               A CCCME emellett rendszeres és részletes információkkal látja el a Bizottságot a felajánlott közös kötelezettségvállalásban részt vevő vállalatok Unióba irányuló értékesítését illetően, ami lehetővé teszi, hogy a Bizottság a kötelezettségvállalást folyamatosan hatékonyan ellenőrizze. A CCCME aktív szerepére, a kínai hatóságok támogatására és a (6) premabulumbekezdésben említett éves szint formájában létrehozott biztonsági hálóra való tekintettel a Bizottság úgy ítéli meg, hogy csekély a kötelezettségvállalások kijátszásának kockázata, és azt ellensúlyozza az uniós piac ellátásának biztonsága iránti igény.

         C.   A FELEK ÉSZREVÉTELEI, VALAMINT A KÖTELEZETTSÉGVÁLLALÁS ELFOGADÁSA

   1.   A felek észrevételei

               (10)

               A felajánlott kötelezettségvállalást a Bizottság az érdekelt felek rendelkezésére bocsátotta. Elfogadása ellen egyelőre nem érkezett kifogás.

               (11)

               A fentiekre való tekintettel az exportáló gyártók által felajánlott kötelezettségvállalás elfogadható. Az érintett vállalatok és a CCCME tájékoztatást kaptak azokról a főbb tényekről, megfontolásokról és kötelezettségekről, amelyek az elfogadás alapjául szolgáltak.

               (12)

               Emellett annak érdekében, hogy a Bizottság hatékonyan felügyelhesse a kötelezettségvállalások vállalatok általi teljesítését, amikor a szabad forgalomba bocsátásra irányuló vámáru-nyilatkozatot benyújtják az illetékes vámhatósághoz, a vám megfizetése alóli mentesség feltétele:

                           a)

                           az e határozat mellékletében felsorolt vállalat által kiállított kereskedelmi számla, valamint a CCCME által kiállított igazolás bemutatása, amelyek legalább az 513/2013/EU rendelet II. illetve III. mellékletében felsorolt adatokat tartalmazzák;

                           b)

                           az a tény, hogy az importált termékeket közvetlenül az e határozat mellékletében felsorolt vállalatok gyártották, szállították és számlázták az e határozat mellékletében említett, az Unióban működő, importőrként eljáró és az árukat az Unióban való szabad forgalomba bocsátás céljából vámkezelő kapcsolt vállalatuk vagy az importőrként eljáró és az árukat az Unióban való szabad forgalomba bocsátás céljából vámkezelő első független vevő számára;

                           c)

                           valamint az a tény, hogy a vámhatóságnak bejelentett és bemutatott áru pontosan megfelel a kereskedelmi számlán szereplő termékleírásnak.

               (13)

               Ilyen számla és igazolás hiányában, továbbá abban az esetben, ha az nem egyezik a vámhatóságnak bemutatott termékkel, vagy ha legalább az 513/2013/EU rendelet IV. mellékletében felsorolt adatokat tartalmazó kereskedelmi számlát mutatnak be, a vállalatnak megfelelő dömpingellenes vámtarifát kell fizetnie.

               (14)

               Amennyiben a Bizottság szabálysértés miatt – az alaprendelet 8. cikkének (9) bekezdése alapján, egyes meghatározott ügyletekre hivatkozva – visszavonja egy kötelezettségvállalás elfogadását, és a vonatkozó kötelezettségvállalási számlákat érvénytelennek nyilvánítja, a szabad forgalomba bocsátáshoz benyújtott vámáru-nyilatkozat elfogadásával egy időben vámtartozás jön létre.

               (15)

               Az importőröknek tudniuk kell, hogy a szabad forgalomba bocsátáshoz benyújtott vámáru-nyilatkozatnak a (11) és (12) preambulumbekezdésben leírtak szerinti elfogadásával egyidejűleg szokásos kereskedelmi kockázatként vámtartozás jöhet létre, még akkor is, ha a Bizottság elfogadta az attól a gyártótól származó kötelezettségvállalást, akitől közvetve vagy közvetlenül vásárolnak.

               (16)

               Az alaprendelet 14. cikkének (7) bekezdése értelmében a vámhatóságoknak késedelem nélkül értesíteniük kell a Bizottságot, ha a kötelezettségvállalás megszegésére utaló jeleket fedeznek fel.

               (17)

               A kötelezettségvállalás megszegése vagy visszavonása esetén, illetve ha a Bizottság visszavonja a kötelezettségvállalás elfogadását, az alaprendelet 7. cikkével összhangban kivetett ideiglenes dömpingellenes vámot kell automatikusan alkalmazni az alaprendelet 8. cikkének (9) bekezdésével összhangban,

         ELFOGADTA EZT A HATÁROZATOT:
   1. cikk
   A Bizottság elfogadja az e határozat mellékletében felsorolt exportáló gyártók, valamint a Kínai Gép- és Elektronikus Termék Export-import Kereskedelmi Kamara (China Chamber of Commerce for Import and Export of Machinery and Electronic Products, a továbbiakban: CCCME) által a Kínai Népköztársaságból származó vagy ott feladott kristályos szilícium fotovillamos modulok és alapvető részeik (azaz elemek és lemezek) behozatalára vonatkozó dömpingellenes eljárással kapcsolatban felajánlott kötelezettségvállalást.
   2. cikk
   Ez a határozat 2013. augusztus 6-án lép hatályba.

      Kelt Brüsszelben, 2013. augusztus 2-án.

            a Bizottság részéről

            az elnök

         José Manuel BARROSO

      (1)  HL L 343., 2009.12.22., 51. o.

      (2)  HL L 152., 2013.6.5., 5. o.

      (3)  Az információk csak a Bloomberg Professional Service előfizetői számára hozzáférhetők.

      (4)  http://www.pvxchange.com/

      MELLÉKLET
      A vállalatok listája:

                  A vállalat neve

                  TARIC-kiegészítő kód

                  Jiangsu Aide Solar Energy Technology Co. Ltd

                  B798

                  Anji DaSol Solar Energy Science & Technology Co. Ltd

                  B802

                  Anhui Schutten Solar Energy Co. Ltd
                  Quanjiao Jingkun Trade Co., Ltd.

                  B801

                  Xi’an SunOasis (Prime) Company Limited
                  TBEA SOLAR CO. LTD
                  XINJIANG SANG’O SOLAR EQUIPMENT

                  B804

                  CSI Solar Power (China) Inc.
                  Canadian Solar Manufacturing (Changshu) Inc.
                  Canadian Solar Manufacturing (Luoyang) Inc.
                  CSI Cells Co. Ltd

                  B805

                  Changzhou NESL Solartech Co. Ltd

                  B806

                  Changzhou Trina Solar Energy Co. Ltd
                  Trina Solar (Changzhou) Science & Technology Co. Ltd
                  Changzhou Youze Technology Co., Ltd

                  B791

                  CHINALAND SOLAR ENERGY CO. LTD

                  B808

                  ChangZhou EGing Photovoltaic Technology Co. Ltd

                  B811

                  CIXI CITY RIXING ELECTRONICS CO. LTD.
                  ANHUI RINENG ZHONGTIAN SEMICONDUCTOR DEVELOPMENT CO. LTD.
                  HUOSHAN KEBO ENERGY & TECHNOLOGY CO. LTD.

                  B812

                  CNPV Dongying Solar Power Co. Ltd

                  B813

                  China Sunergy (Nanjing) Co. Ltd.
                  CEEG Nanjing Renewable Energy Co. Ltd
                  CEEG (Shanghai) Solar Science Technology Co. Ltd.
                  China Sunergy (Yangzhou) Co. Ltd.
                  China Sunergy (Shanghai) Co. Ltd.

                  B809

                  Chint Solar (Zhejiang) Co., Ltd.

                  B810

                  Delsolar (Wujiang) Ltd

                  B792

                  Dongfang Electric (Yixing) MAGI Solar Power Technology Co. Ltd

                  B816

                  Era Solar Co. Ltd

                  B818

                  ET Solar Industry Limited
                  ET Energy Co.,Ltd

                  B819

                  GD Solar Co. Ltd

                  B820

                  Konca Solar Cell Co. Ltd
                  Suzhou GCL Photovoltaic Technology Co. Ltd
                  Jiangsu GCL Silicon Material Technology Development Co. Ltd
                  Jiangsu Zhongneng Polysilicon Technology Development Co. Ltd
                  GCL-Poly (Suzhou) Energy Limited
                  GCL-Poly Solar Power System Integration (Taicang) Co. Ltd
                  GCL SOLAR POWER (SUZHOU) LIMITED
                  GCL Solar System (Suzhou) Limited

                  B850

                  Guodian Jintech Solar Energy Co. Ltd.

                  B822

                  Hangzhou Bluesun Solar Energy Technology Co. Ltd

                  B824

                  Hangzhou Zhejiang University Sunny Energy Science and Technology Co., Ltd
                  Zhejiang Jinbest Energy Science and Technology Co., Ltd

                  B825

                  Hanwha SolarOne (Qidong) Co. Ltd.

                  B826

                  Hengdian Group DMEGC Magnetics Co. Ltd

                  B827

                  HENGJI PV-TECH ENERGY CO.,LTD.

                  B828

                  Jiangsu Green Power PV Co. Ltd

                  B831

                  Jiangsu Hosun Solar Power Co. Ltd

                  B832

                  Jiangsu Jiasheng Photovoltaic Technology Co. Ltd

                  B833

                  Jiangsu Runda PV Co. Ltd

                  B834

                  Jiangsu Sainty Photovoltaic Systems Co. Ltd

                  B835

                  Jiangsu Sainty Machinery Imp. And Exp. Corp.,Ltd.

                  B835

                  Jiangsu Seraphim Solar System Co. Ltd

                  B836

                  Jiangsu Shunfeng Photovoltaic Technology Co. Ltd
                  Changzhou Shunfeng Photovoltaic Materials Co. Ltd
                  Jiangsu Shunfeng Photovoltaic Electronic Power Co. Ltd

                  B837

                  Jiangsu Sinski PV Co. Ltd

                  B838

                  Jiangsu Sunlink PV Technology Co. Ltd

                  B839

                  Jiangsu Zhongchao Solar Technology Co. Ltd

                  B840

                  Jiangxi LDK Solar Hi-Tech Co. Ltd
                  LDK Solar Hi-Tech (Nanchang) Co. Ltd
                  LDK Solar Hi-Tech (Suzhou) Co. Ltd

                  B793

                  Jiangyin Hareon Power Co. Ltd
                  Hareon Solar Technology Co. Ltd
                  Taicang Hareon Solar Energy Co. Ltd

                  B842

                  Jiangyin Shine Science and Technology Co. Ltd

                  B843

                  JingAo Solar Co.Ltd.
                  Shanghai JA Solar Technology Co. Ltd.
                  JA Solar Technology Yangzhou Co. Ltd.
                  Hefei JA Solar Technology Co. Ltd.
                  Shanghai JA Solar PV Technology Co. Ltd.

                  B794

                  Jinko Solar Co. Ltd
                  Jinko Solar Import and Export Co. Ltd
                  ZHEJIANG JINKO SOLAR CO. LTD
                  ZHEJIANG JINKO SOLAR TRADING CO. LTD

                  B845

                  Jinzhou Yangguang Energy Co. Ltd
                  Jinzhou Huachang Photovoltaic Technology Co. Ltd
                  Jinzhou Jinmao Photovoltaic Technology Co. Ltd
                  Jinzhou Rixin Silicon Materials Co. Ltd
                  Jinzhou Youhua Silicon Materials Co. Ltd

                  B795

                  Juli New Energy Co. Ltd

                  B846

                  Jumao Photonic (Xiamen) Co. Ltd

                  B847

                  Kinve Solar Power Co.Ltd (Maanshan)

                  B849

                  Lightway Green New Energy Co. Ltd
                  Lightway Green New Energy(Zhuozhou) Co. Ltd

                  B851

                  MOTECH (SUZHOU) RENEWABLE ENERGY CO.,LTD

                  B852

                  NICE SUN PV CO. LTD
                  LEVO SOLAR TECHNOLOGY CO. LTD

                  B854

                  Ningbo Huashun Solar Energy Technology Co.,Ltd

                  B856

                  Ningbo Jinshi Solar Electrical Science & Technology Co. Ltd

                  B857

                  Ningbo Komaes Solar Technology Co. Ltd

                  B858

                  Ningbo Osda Solar Co. Ltd

                  B859

                  Ningbo Qixin Solar Electrical Appliance Co.Ltd

                  B860

                  Ningbo Sunbe Electric Ind Co. Ltd

                  B862

                  Ningbo Ulica Solar Science & Technology Co.,Ltd.

                  B863

                  Perlight Solar Co. Ltd

                  B865

                  Phono Solar Technology Co. Ltd
                  Sumec Hardware & Tools Co. Ltd

                  B866

                  RISEN ENERGY CO. LTD

                  B868

                  SHANDONG LINUO PHOTOVOLTAIC HI-TECH CO. LTD

                  B869

                  SHANGHAI ALEX SOLAR ENERGY SCIENCE & TECHNOLOGY CO. LTD

                  B870

                  SHANGHAI ALEX NEW ENERGY CO. LTD

                  B870

                  Shanghai BYD Co. Ltd
                  BYD(Shangluo)Industrial Co.Ltd

                  B871

                  Shanghai Chaori Solar Energy Science & Technology Co. Ltd
                  Shanghai Chaori International Trading Co., Ltd

                  B872

                  SHANGHAI SHANGHONG ENERGY TECHNOLOGY CO. LTD

                  B874

                  SHANGHAI SOLAR ENERGY S&T CO. LTD
                  Shanghai Shenzhou New Energy Development Co. Ltd
                  Lianyungang Shenzhou New Energy Co. Ltd

                  B875

                  Shenzhen Sacred Industry Co.Ltd

                  B878

                  Shenzhen Topray Solar Co. Ltd
                  Shanxi Topray Solar Co. Ltd
                  Leshan Topray Cell Co. Ltd

                  B880

                  Sopray Energy Co. Ltd
                  Shanghai Sopray New Energy Co. Ltd

                  B881

                  SUN EARTH SOLAR POWER CO. LTD.
                  NINGBO SUN EARTH SOLAR POWER CO. LTD.
                  Ningbo Sun Earth Solar Energy Co. Ltd.

                  B882

                  SUZHOU SHENGLONG PV-TECH CO. LTD

                  B883

                  Wenzhou Jingri Electrical and Mechanical Co. Ltd

                  B886

                  Wuhu Zhongfu PV Co. Ltd

                  B889

                  Wuxi Saijing Solar Co. Ltd.

                  B890

                  Wuxi Shangpin Solar Energy Science and Technology Co..Ltd

                  B891

                  Wuxi Solar Innova PV Co. Ltd

                  B892

                  Wuxi Suntech Power Co. Ltd
                  Suntech Power Co. Ltd
                  Wuxi Sunshine Power Co. Ltd
                  Luoyang Suntech Power Co. Ltd
                  Zhenjiang Rietech New Energy Science Technology Co. Ltd
                  Zhenjiang Ren De New Energy Science Technology Co. Ltd

                  B796

                  Wuxi Taichang Electronic Co. Ltd
                  Wuxi Machinery & Equipment Import & Export Co., Ltd.
                  Wuxi Taichen Machinery & Equipment Co., Ltd.

                  B893

                  Xi’an Huanghe Photovoltaic Technology Co. Ltd
                  State-run Huanghe Machine-Building Factory Import and Export Corporation

                  B896

                  Shanghai Huanghe Fengjia Photovoltaic Technology Co. Ltd

                  B896

                  Xi’an LONGi Silicon Materials Corp.
                  Wuxi LONGi Silicon Materials Co., Ltd.

                  B897

                  Years Solar Co. Ltd

                  B898

                  Yingli Energy (China) Co. Ltd
                  Baoding Tianwei Yingli New Energy Resources Co. Ltd
                  Hainan Yingli New Energy Resources Co. Ltd
                  Hengshui Yingli New Energy Resources Co. Ltd
                  Tianjin Yingli New Energy Resources Co. Ltd
                  Lixian Yingli New Energy Resources Co. Ltd
                  Baoding Jiasheng Photovoltaic Technology Co. Ltd
                  Beijing Tianneng Yingli New Energy Resources Co. Ltd
                  Yingli Energy (Beijing) Co. Ltd

                  B797

                  Yuhuan BLD Solar Technology Co. Ltd
                  Zhejiang BLD Solar Technology Co. Ltd

                  B899

                  Yuhuan Sinosola Science & Technology Co.Ltd

                  B900

                  Zhangjiagang City SEG PV Co. Ltd

                  B902

                  Zhejiang Fengsheng Electrical Co. Ltd

                  B903

                  Zhejiang Global Photovoltaic Technology Co. Ltd

                  B904

                  Zhejiang Jiutai New Energy Co. Ltd
                  Zhejiang Topoint Photovoltaic Co. Ltd

                  B906

                  Zhejiang Kingdom Solar Energy Technic Co. Ltd

                  B907

                  Zhejiang Shuqimeng Photovoltaic Technology Co. Ltd

                  B911

                  Zhejiang Sunflower Light Energy Science & Technology Limited Liability Company
                  Zhejiang Yauchong Light Energy Science & Technology Co. Ltd

                  B914

                  Zhejiang Trunsun Solar Co. Ltd
                  Zhejiang Beyondsun PV Co. Ltd

                  B917

                  Zhejiang Xiongtai Photovoltaic Technology Co. Ltd

                  B919

                  ZHEJIANG YUANZHONG SOLAR CO. LTD

                  B920

                  RENESOLA ZHEJIANG LTD
                  RENESOLA JIANGSU LTD

                  B921

                  Zhongli Talesun Solar Co. Ltd

                  B922

                  ZNSHINE PV-TECH CO. LTD

                  B923


title: 2008/892/EK: Az Európai Központi Bank határozata ( 2008. október 28. ) az euro Szlovákia általi bevezetését követően a kötelező tartalékoknak az Európai Központi Bank által történő alkalmazására vonatkozó átmeneti rendelkezésekről (EKB/2008/14)

text:
               29.11.2008

               HU

               Az Európai Unió Hivatalos Lapja

               L 319/73

      AZ EURÓPAI KÖZPONTI BANK HATÁROZATA

   (2008. október 28.)
   az euro Szlovákia általi bevezetését követően a kötelező tartalékoknak az Európai Központi Bank által történő alkalmazására vonatkozó átmeneti rendelkezésekről
   (EKB/2008/14)
   (2008/892/EK)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára és különösen annak 19.1. cikkére, illetve a 47.2. cikke első francia bekezdésére,
   tekintettel a kötelező tartalékok Európai Központi Bank által történő alkalmazásáról szóló, 1998. november 23-i 2531/98/EK tanácsi rendeletre (1),
   tekintettel a kötelező tartalékok alkalmazásáról szóló, 2003. szeptember 12-i 1745/2003/EK európai központi banki rendeletre (EKB/2003/9) (2),
   tekintettel Európai Központi Bank szankciók kirovására vonatkozó hatásköréről szóló, 1998. november 23-i 2532/98/EK tanácsi rendeletre (3),
   tekintettel az Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendeletre (4) és különösen annak 5. cikkének (1) bekezdésére és 6. cikkének (4) bekezdésére,
   tekintettel a monetáris pénzügyi intézmények ágazati összevont mérlegéről szóló, 2001. november 22-i 2423/2001/EK európai központi banki rendeletre (EKB/2001/13) (5),
   mivel:

               (1)

               Az euro Szlovákiában 2009. január 1-jével történő bevezetése azzal jár, hogy ugyanettől a naptól kezdve a kötelező tartalékrendszer hatálya alá fognak tartozni a Szlovákiában található hitelintézetek és hitelintézetek szlovák fióktelepei.

               (2)

               E jogalanyoknak az eurorendszer kötelező tartalékrendszerébe történő integrálása átmeneti rendelkezések elfogadását teszi szükségessé annak biztosítása érdekében, hogy az integráció zökkenőmentes legyen, illetve az ne keltsen aránytalan terheket a részt vevő tagállamok, közöttük Szlovákia hitelintézetei számára.

               (3)

               Az Alapokmány 5. cikke és az Európai Közösséget létrehozó szerződés 10. cikke együttesen utal a tagállamok azon kötelezettségére, hogy nemzeti szinten hozzanak meg és hajtsanak végre minden szükséges intézkedést az EKB statisztikai adatszolgáltatási követelményeinek teljesítése, valamint a statisztikai téren az euro bevezetéséhez való időbeni felkészülés biztosítása céljából,

         A KÖVETKEZŐKÉPPEN HATÁROZOTT:
   1. cikk
   Fogalommeghatározások
   E határozat alkalmazásában az „intézmény”, a „tartalékképzési követelmény”, a „tartalékolási időszak”, a „tartalékalap” és a „részt vevő tagállam” kifejezések ugyanazzal a jelentéssel bírnak, mint az 1745/2003/EK (EKB/2003/9) rendeletben.
   2. cikk
   A Szlovákiában található intézményekre vonatkozó átmeneti rendelkezések
   (1)   Az 1745/2003/EK (EKB/2003/9) rendelet 7. cikkétől eltérve a Szlovákiában található intézmények vonatkozásában az átmeneti tartalékolási időszak 2009. január 1-jétől2009. január 20-ig tart.
   (2)   A Szlovákiában található egyes intézmények tartalékalapját az átmeneti tartalékolási időszak tekintetében a 2008. október 31-i mérlegük elemeihez viszonyítva határozzák meg. A Szlovákiában található intézmények a 2423/2001/EK (EKB/2001/13) rendeletben rögzített, az EKB monetáris és pénzügyi statisztikai adatszolgáltatási rendszere szerint tartalékalapjukról tájékoztatják a Národná banka Slovenska-t. Azok a Szlovákiában található intézmények, amelyekre vonatkozik a 2423/2001/EK (EKB/2001/13) rendelet 2. cikkének (2) bekezdésében meghatározott eltérés, az átmeneti tartalékolási időszakra vonatkozó tartalékalapot a 2008. szeptember 30-i mérlegük alapján számítják ki.
   (3)   Az átmeneti tartalékolási időszak tekintetében a Szlovákiában található intézmény vagy Národná banka Slovenska számítja ki az adott intézmény kötelező tartalékát. A kötelező tartalék kiszámítását végző fél értesíti számításáról a másik felet, megfelelő időt biztosítva számára arra, hogy a számítást ellenőrizhesse, illetve arra vonatkozólag módosítási javaslatot tehessen. A kötelező tartalék kiszámított összegét (annak bármely módosításával együtt) mindkét fél legkésőbb 2008. december 9-ig jóváhagyja. Amennyiben az értesített fél 2008. december 9-ig nem erősíti meg a kötelező tartalék összegét, úgy tekintendő, mintha elismerné, hogy az átmeneti tartalékolási időszakra a kiszámított összeg vonatkozik.
   (4)   A 3. cikk (2)–(4) bekezdését megfelelően kell alkalmazni a Szlovákiában található intézményekre azért, hogy azok a kezdeti tartalékolási időszakaik tekintetében levonhassák tartalékalapjukból a Szlovákiában található intézményekkel szembeni kötelezettségeiket, annak ellenére, hogy a kötelező tartalék kiszámításának idején azok az intézmények nem szerepelnek az 1745/2003/EK (EKB/2003/9) rendelet 2. cikkének (3) bekezdésében említett, tartalékképzésre kötelezett intézmények listáján.
   3. cikk
   Egyéb részt vevő tagállamokban található intézményekre vonatkozó átmeneti rendelkezések
   (1)   Az egyéb részt vevő tagállamokban található intézményekre az 1745/2003/EK (EKB/2003/9) rendelet 7. cikke alapján vonatkozó tartalékolási időszakot nem érinti a Szlovákiában található intézményekre irányadó átmeneti tartalékolási időszak léte.
   (2)   Az egyéb részt vevő tagállamokban található intézmények dönthetnek úgy, hogy a 2008. december 10-től2009. január 20-ig és a 2009. január 21-től2009. február 10-ig tartó tartalékolási időszakban igénybe veszik azt a lehetőséget, hogy tartalékalapjukból levonják a Szlovákiában található intézmények felé fennálló kötelezettségeiket annak ellenére, hogy a kötelező tartalék kiszámításának idején azok az intézmények nem szerepelnek az 1745/2003/EK (EKB/2003/9) rendelet 2. cikkének (3) bekezdésében említett, tartalékképzésre kötelezett intézmények listáján.
   (3)   Az egyéb részt vevő tagállamokban található olyan intézmények, amelyek élni kívánnak a Szlovákiában található intézmények felé fennálló kötelezettségeik levonásának lehetőségével, a 2008. december 10-től2009. január 20-ig és a 2009. január 21-től2009. február 10-ig tartó tartalékolási időszakban a kötelező tartalék összegét (ebben a sorrendben) a 2008. október 31-i, illetve a 2008. november 30-i mérlegük alapján számítják ki, és benyújtják a 2423/2001/EK (EKB/2001/13) rendelet I. melléklet 1. táblázatához kapcsolódó 5. lábjegyzet szerinti táblázatot, amelyen feltüntetik, hogy a Szlovákiában található intézményeket már az EKB kötelező tartalékrendszerének hatálya alá tartozónak tekintik.
   Ez nem érinti az intézményeknek a 2423/2001/EK (EKB/2001/13) rendelet I. mellékletének 1. táblázata szerinti időszakokra vonatkozó statisztikai adatszolgáltatási kötelezettségét, amely szerint a Szlovákiában található intézmények még mindig „külföld”-ön található banknak minősülnek.
   A táblázatokat a 2423/2001/EK (EKB/2001/13) rendeletben meghatározott határidőkön belül és eljárásoknak megfelelően nyújtják be.
   (4)   A 2008 decemberében, 2009 januárjában és 2009 februárjában kezdődő tartalékolási időszakok tekintetében a 2423/2001/EK (EKB/2001/13) rendelet 2. cikkének (2) bekezdésében meghatározott eltérésben részesülő, az egyéb részt vevő tagállamokban található azon intézmények, amelyek le kívánják vonni a Szlovákiában található intézmények felé fennálló kötelezettségeiket, a 2008. szeptember 30-i mérleg alapján számítják ki a kötelező tartalék összegét, és a 2423/2001/EK (EKB/2001/13) rendelet I. mellékletének 1. táblázatához kapcsolódó 5. lábjegyzetben meghatározott táblázattal összhangban szolgáltatnak adatot, amelyen feltüntetik, hogy a Szlovákiában található intézmények már az EKB kötelező tartalékrendszerének hatálya alá tartoznak.
   Ez nem érinti az intézményeknek a 2423/2001/EK (EKB/2001/13) rendelet I. mellékletének 1. táblázata szerinti időszakokra vonatkozó statisztikai adatszolgáltatási kötelezettségét, amely szerint a Szlovákiában található intézmények még mindig „külföld”-ön található banknak minősülnek.
   A táblázatokat a 2423/2001/EK (EKB/2001/13) rendeletben meghatározott határidőkön belül és eljárásoknak megfelelően nyújtják be.
   4. cikk
   Hatálybalépés és alkalmazás
   (1)   Ennek a határozatnak a címzettjei a Národná banka Slovenska, a Szlovákiában található intézetek és az egyéb részt vevő tagállamokban található intézetek.
   (2)   Ez a határozat 2008. november 1-jén lép hatályba.
   (3)   Az e határozatban foglalt egyedi rendelkezések hiányában az 1745/2003/EK (EKB/2003/9) és a 2423/2001/EK (EKB/2001/13) rendeletek rendelkezéseit kell alkalmazni.

      Kelt Frankfurt am Mainban, 2008. október 28-án.

            az EKB elnöke

         Jean-Claude TRICHET

      (1)  HL L 318., 1998.11.27., 1. o.

      (2)  HL L 250., 2003.10.2., 10. o.

      (3)  HL L 318., 1998.11.27., 4. o.

      (4)  HL L 318., 1998.11.27., 8. o.

      (5)  HL L 333., 2001.12.17., 1. o.


title: A Tanács 2011/318/KKBP határozata ( 2011. március 31. ) az Amerikai Egyesült Államok és az Európai Unió közötti, az Amerikai Egyesült Államoknak az Európai Unió válságkezelési műveleteiben való részvételéről szóló keretmegállapodás aláírásáról és megkötéséről#Keretmegállapodás az Amerikai Egyesült Államok és az Európai Unió között az Amerikai Egyesült Államoknak az Európai Unió válságkezelési műveleteiben való részvételéről

text:
               31.5.2011

               HU

               Az Európai Unió Hivatalos Lapja

               L 143/1

         A TANÁCS 2011/318/KKBP HATÁROZATA
   (2011. március 31.)
   az Amerikai Egyesült Államok és az Európai Unió közötti, az Amerikai Egyesült Államoknak az Európai Unió válságkezelési műveleteiben való részvételéről szóló keretmegállapodás aláírásáról és megkötéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 37. cikkére, valamint az Európai Unió működéséről szóló szerződésre és különösen annak 218. cikke (5) és (6) bekezdésére,
   tekintettel az Unió külügyi és biztonságpolitikai főképviselőjének (a továbbiakban: a főképviselő) javaslatára,
   mivel:

               (1)

               A harmadik államoknak az Unió válságkezelési műveleteiben történő részvételével kapcsolatos feltételeket az ilyen jövőbeli lehetséges részvétel kereteit megállapító megállapodásban kell rögzíteni, és nem esetenként, az egyes érintett műveletek vonatkozásában kell meghatározni.

               (2)

               Azt követően, hogy a Tanács 2010. április 26-án a tárgyalások megkezdésére való felhatalmazásról szóló határozatot fogadott el, a főképviselő tárgyalásokat folytatott az Amerikai Egyesült Államok és az Európai Unió közötti, az Amerikai Egyesült Államoknak az Európai Unió válságkezelési műveleteiben való részvételéről szóló keretmegállapodásról (a továbbiakban: a megállapodás).

               (3)

               A megállapodást jóvá kell hagyni,

         ELFOGADTA EZT A HATÁROZATOT:
   1. cikk
   A Tanács az Unió nevében jóváhagyja az Amerikai Egyesült Államok és az Európai Unió közötti, az Amerikai Egyesült Államok Európai Unió válságkezelési műveleteiben való részvételéről szóló keretmegállapodást (a továbbiakban: a megállapodás).
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a megállapodásnak az Uniót jogilag kötelező aláírására jogosult személy(eke)t.
   3. cikk
   A megállapodást annak aláírása napjától kezdve a megkötéséhez szükséges eljárások befejezéséig ideiglenesen alkalmazni kell (1).
   4. cikk
   A Tanács elnöke az Unió nevében megteszi a megállapodás 10. cikke (1) bekezdésében meghatározott értesítést.
   5. cikk
   Ez a határozat az elfogadásának napján lép hatályba.

      Kelt Brüsszelben, 2011. március 31-én.

            a Tanács részéről

            az elnök

         VÖLNER P.

      (1)  A megállapodás aláírásának időpontját a Tanács Főtitkársága teszi közzé az Európai Unió Hivatalos Lapjában.

      FORDÍTÁS
      KERETMEGÁLLAPODÁS
      az Amerikai Egyesült Államok és az Európai Unió között az Amerikai Egyesült Államoknak az Európai Unió válságkezelési műveleteiben való részvételéről
      AZ AMERIKAI EGYESÜLT ÁLLAMOK (a továbbiakban: az EGYESÜLT ÁLLAMOK),
      és
      AZ EURÓPAI UNIÓ (a továbbiakban: az EU vagy az EURÓPAI UNIÓ),
      a továbbiakban együttesen: a Felek,
      Mivel:
      Az Európai Unió határozhat arról, hogy fellép a válságkezelés területén.
      Az elmúlt két évtizedben a kormányok és a multilaterális szervezetek egyre nagyobb erőfeszítéseket tettek arra, hogy felhasználják a rendelkezésükre álló eszközöket a világon előforduló konfliktusok csökkentésére.
      Az Egyesült Államok és az EU közös óhaja, hogy a válságkezelési műveletek terheit megosztva ösztönözzék a békés kiegyezést, és elősegítsék az újjáépítést és a stabilizációt, továbbá úgy vélik, hogy az Egyesült Államok szakértőinek közreműködése az EU-műveletekben növelheti e műveletek sikerének esélyét.
      Ahelyett, hogy az Egyesült Államoknak az EU válságkezelési műveleteiben való részvételének általános feltételeit eseti alapon, az egyes érintett műveletek vonatkozásában határoznák meg, az Egyesült Államok és az EU egy olyan megállapodásban kívánják e feltételeket lefektetni, amely létrehozza az ilyen jellegű esetleges jövőbeli részvétel keretrendszerét,
      A KÖVETKEZŐKBEN ÁLLAPODTAK MEG:
      1. cikk
      A részvételre vonatkozó határozatok
      (1)   Miután az Európai Unió határozott arról, hogy felkéri az Egyesült Államokat egy EU válságkezelési műveletben való részvételre, valamint azt követően, hogy az Egyesült Államok úgy határozott, hogy e műveletben részt vesz, az Egyesült Államok tájékoztatja az Európai Uniót a művelethez felajánlott hozzájárulásáról. Az Egyesült Államoknak egy EU válságkezelési műveletben való részvételéről hozott határozata tükrözi az Egyesült Államok elkötelezettségét, hogy tiszteletben tartja azon tanácsi határozat feltételeit, amelyben az EU az adott művelet végrehajtásáról határozott (a továbbiakban: a tanácsi határozat).
      (2)   Az Európai Unió és az Egyesült Államok konzultációt folytat az Egyesült Államok által felajánlott hozzájárulásról – beleértve a művelet működési költségvetéséhez való esetleges hozzájárulást is –, és amennyiben a Felek megállapodnak a részvételről, akkor annak e megállapodás rendelkezéseivel és a Felek által hozott kapcsolódó végrehajtási rendelkezésekkel összhangban kell megvalósulnia.
      (3)   Az Egyesült Államoknak az EU válságkezelési műveleteihez való hozzájárulása nem sérti az Európai Unió határozathozatali autonómiáját, és nem befolyásolja azt a tényt sem, hogy az Egyesült Államok eseti alapon határoz az EU válságkezelési műveleteiben való részvételéről.
      (4)   Az Európai Unió előzetesen tájékoztatja az Egyesült Államokat minden olyan határozatról, amely az (1) bekezdésben említett tanácsi határozat módosítására, vagy kapcsolódó végrehajtási intézkedések elfogadására vagy módosítására irányul.
      (5)   Az Egyesült Államok saját kezdeményezésére vagy az Európai Uniótól kapott felkérés alapján, a Felek közötti konzultációkat követően bármikor visszaléphet – teljesen vagy részben – az EU válságkezelési műveletben való részvételtől.
      2. cikk
      Hatály
      (1)   Ez a megállapodás, a Felek eltérő írásbeli megállapodásának kivételével, csak azokra az EU válságkezelési műveleteire alkalmazandó, amelyekhez az Egyesült Államok e megállapodás aláírását követően nyújt hozzájárulást, és nem érinti az olyan meglévő megállapodásokat, amelyek az Egyesült Államok egy EU válságkezelési műveletben való részvételét szabályozzák.
      (2)   E megállapodás csak az Egyesült Államok által az EU válságkezelési műveleteihez nyújtott, polgári személyi állományt, egységeket és eszközöket jelentő hozzájárulásokra vonatkozik (a továbbiakban: az amerikai kontingens).
      3. cikk
      Az állomány és az egységek jogállása
      (1)   Egy EU válságkezelési művelethez kirendelt amerikai kontingens jogállását, és mindenekelőtt annak kiváltságait és mentességeit az a megállapodás szabályozza, amelyet az EU a művelet végrehajtásának helye szerinti állammal a misszió jogállására vonatkozóan köt (a továbbiakban: a jogállásról szóló megállapodás), feltéve, hogy: a) a műveletben való részvételére vonatkozó határozatát megelőzően az Egyesült Államok lehetőséget kap a jogállásról szóló megállapodás vizsgálatára; és b) amennyiben a vizsgálathoz szükséges időn belül nem került sor a jogállásról szóló megállapodás megkötésére, a Felek konzultációkat tartanak, és az amerikai kontingens telepítését megelőzően megegyeznek az amerikai kontingens jogállására vonatkozó megfelelő alternatív szabályokról, az EU-nak az EU-állomány és az -egységek jogállásáról szóló fogadó országbeli megállapodások megkötésére vonatkozó átfogó felelősségének sérelme nélkül.
      (2)   A művelet végrehajtásának helye szerinti ország (vagy országok) területén kívül található parancsnokságokon vagy parancsnoksági elemeknél szolgáló amerikai kontingens jogállását a parancsnokságok és a parancsnoksági elemek vagy az érintett állam vagy államok, valamint az Egyesült Államok közötti megállapodások határozzák meg.
      (3)   Az Egyesült Államok – a saját törvényi, rendeleti és közigazgatási rendelkezéseinek megfelelő mértékben – az általa kirendelt állomány felett joghatóságot gyakorol a művelet végrehajtásának helye szerinti államban.
      (4)   Az Egyesült Államok felel az EU válságkezelési műveletben való részvételével kapcsolatos, a saját állományától érkező vagy azt érintő követeléseknek az Egyesült Államok jogának megfelelő rendezéséért. E rendelkezés nem jelenti az Egyesült Államok lemondását szuverén immunitásáról. E megállapodás rendelkezéseinek nem célja joghatóságot létrehozni egy bíróság számára, amely ilyen joghatósággal korábban nem rendelkezett, sem pedig kikényszeríthető jogot biztosítani az ilyen bíróságokon az Egyesült Államokkal szemben.
      (5)   A Felek megállapodnak abban, hogy (a szerződéses követelések kivételével) lemondanak minden olyan egymással szembeni követelésükről, amely valamely fél tulajdonát képező vagy általa használt eszközöket ért kárral vagy veszteséggel kapcsolatos, illetve valamely fél állománya tagjainak sérülését vagy halálát érinti, amennyiben azok az e megállapodás szerinti tevékenységekhez kapcsolódó hivatali feladatok ellátásából erednek, kivéve a súlyos gondatlanság és a szándékos kötelezettségszegés eseteit.
      (6)   Az Egyesült Államok vállalja, hogy e megállapodás aláírásával egy időben nyilatkozatot tesz arra vonatkozóan, hogy viszonossági alapon lemond az EU válságkezelési műveletben vele együtt részt vevő bármely EU-tagállammal szembeni követeléseiről.
      (7)   Az EU vállalja annak biztosítását, hogy az EU-tagállamok e megállapodás aláírásakor a követelésekről való lemondásról szóló nyilatkozatot tesznek az Egyesült Államoknak egy EU válságkezelési műveletben való jövőbeli részvétele esetére.
      4. cikk
      Minősített adatok
      Az EU válságkezelési műveleteivel összefüggésben az Egyesült Államok kormánya és az Európai Unió közötti, a minősített adatok biztonságáról szóló, 2007. április 30-án Washingtonban aláírt megállapodás alkalmazandó.
      5. cikk
      Részvétel a műveletben
      (1)   Az Egyesült Államok egyedi utasítások útján biztosítani igyekszik, hogy a hozzájárulása részeként az EU válságkezelési műveletei rendelkezésére bocsátott állomány (a továbbiakban: a kirendelt állomány) a küldetését az 1. cikkben említett tanácsi határozattal, a műveleti tervvel és a kapcsolódó végrehajtási intézkedésekkel összhangban és azokat teljes mértékben támogatva teljesítse.
      (2)   Az Egyesült Államoknak kellő időben konzultálnia kell az Európai Unióval az e megállapodás alapján egy EU válságkezelési művelethez nyújtott hozzájárulásában bekövetkezett bármely változásról.
      (3)   A kirendelt állománynak rendelkeznie kell a megfelelő egészségügyi igazolással, annak egy példányát magánál kell tartania, és azt a megfelelő EU-hatóságok kérésére be kell mutatnia.
      6. cikk
      Parancsnoki lánc
      (1)   A telepítés időtartama alatt az EU-parancsnok vagy -misszióvezető gyakorol felügyeleti jogkört, és irányítja a kirendelt állomány és egységek tevékenységét.
      (2)   A kirendelt állomány és egységek az Egyesült Államok általános felügyelete alatt maradnak.
      (3)   Az Egyesült Államok egyedi utasítások útján biztosítani igyekszik, hogy a kirendelt állomány a feladatait a művelet célkitűzéseinek maradéktalanul megfelelve, valamint az EU-parancsnok vagy -misszióvezető irányítása és vezetése alatt lássa el, és ennek megfelelő magatartást tanúsítson.
      (4)   Az Egyesült Államokat az EU válságkezelési műveletek napi irányítása tekintetében ugyanolyan jogok illetik meg és ugyanolyan kötelezettségek terhelik, mint az Európai Uniónak a műveletben részt vevő tagállamait.
      (5)   A kirendelt állomány felett az EU-parancsnok vagy -misszióvezető gyakorol általános fegyelmi felügyeletet. A fegyelmi eljárásokat adott esetben az Egyesült Államok indítja.
      (6)   Az Egyesült Államok az adott EU válságkezelési műveletben részt vevő nemzeti kontingensének képviseletére nemzeti kontingens-képviselőt (NKK) nevez ki. Az NKK a nemzeti ügyekről jelentést tesz a misszióvezetőnek, továbbá felel a kontingensen belüli fegyelemért.
      (7)   A művelet befejezéséről szóló határozatot az Európai Unió hozza meg, ám amennyiben az Egyesült Államok e határozat mérlegelésének időpontjában még mindig hozzájárul az EU válságkezelési művelethez, erről előtte konzultációkat folytat az Egyesült Államokkal.
      7. cikk
      Pénzügyi szempontok
      (1)   Az Egyesült Államok viseli az EU válságkezelési műveletben való részvételével kapcsolatos költségeket, azon költségek kivételével, amelyek – a művelet működési költségvetésében meghatározottaknak megfelelően – közös finanszírozás alá tartoznak.
      (2)   Az Európai Unió mentesíti az Egyesült Államokat az EU válságkezelési művelet működési költségvetéséhez való pénzügyi hozzájárulás alól, amennyiben úgy határozott, hogy az Egyesült Államok e nélkül is jelentős mértékű hozzájárulást biztosít. Az EU az 1. cikk (2) bekezdésében említett konzultációk során tájékoztatja az Egyesült Államokat a működési költségvetéshez nyújtandó pénzügyi hozzájárulással kapcsolatos határozatáról.
      (3)   Az Egyesült Államoknak az e megállapodás alapján az EU válságkezelési műveletekben való részvétele az előirányzott pénzeszközök rendelkezésre állásától függ.
      8. cikk
      A megállapodás végrehajtására vonatkozó rendelkezések
      Az e megállapodás végrehajtása során szükségessé váló valamennyi technikai, pénzügyi és közigazgatási rendelkezést az Egyesült Államok és az Európai Unió megfelelő hatóságai írják alá.
      9. cikk
      A jogviták rendezése
      Az e megállapodás értelmezésével vagy alkalmazásával kapcsolatos vitákat a Felek egymás között, diplomáciai úton rendezik.
      10. cikk
      Hatálybalépés és felmondás
      (1)   E megállapodás az azt követő első hónap első napján lép hatályba, hogy a Felek kölcsönösen értesítették egymást a hatálybalépéshez szükséges belső eljárások befejezéséről.
      (2)   Ezt a megállapodást az aláírás napjától ideiglenesen alkalmazni kell.
      (3)   E megállapodást a Felek rendszeresen felülvizsgálják.
      (4)   E megállapodást a Felek között létrejött kölcsönös írásbeli megállapodással lehet módosítani.
      (5)   E megállapodást hat hónapos felmondási idő mellett bármelyik fél felmondhatja a másik félhez intézett írásbeli értesítés útján.

         Kelt Washingtonban, két példányban, angol nyelven, a kétezer-tizenegyedik év május havának tizenhetedik napján.

               az Európai Unió részéről

            C. ASHTON

               az Amerikai Egyesült Államok részéről

            H. CLINTON

         A NYILATKOZATOK SZÖVEGE

            Az EU-tagállamok szövege:
         „Az Egyesült Államok részvételével zajló EU válságkezelési műveletről szóló EU tanácsi határozatot alkalmazó EU-tagállamok, a belső jogrendjük által megengedett mértékben, lehetőségük szerint szándékukban áll lemondani a Egyesült Államokkal szemben – állományuk tagjainak sérülése, halála, vagy a tulajdonukat képező és az EU válságkezelési művelet által használt bármely eszközt ért kár vagy veszteség kapcsán – felmerült követelésekről, amennyiben az ilyen sérülést, halált, kárt vagy veszteséget:

                     —

                     az Egyesült Államok állományának tagja az EU válságkezelési művelettel kapcsolatos hivatali kötelessége teljesítése során okozta, kivéve a súlyos gondatlanság vagy szándékos kötelezettségszegés esetét,

                     —

                     vagy bármely, az Egyesült Államok tulajdonát képező eszköz használata okozta, amennyiben az adott eszközt a művelettel kapcsolatban használták, kivéve az EU válságkezelési művelet állománya ezen eszközt használó egyesült államokbeli tagjának súlyos gondatlansága vagy szándékos kötelezettségszegése esetét.”

            Az Egyesült Államok szövege:
         „Az Egyesült Államok, amikor egy EU válságkezelési műveletben részt vesz, a belső jogrendje által megengedett mértékben, lehetősége szerint szándékában áll lemondani az EU válságkezelési műveletben részt vevő bármely más állammal szemben – állománya tagjainak sérülése, halála, vagy a tulajdonát képező és az uniós válságkezelési művelet által használt bármely eszközt ért kár vagy veszteség kapcsán – felmerült követelésekről, amennyiben az ilyen sérülést, halált, kárt vagy veszteséget:

                     —

                     az állomány tagja az EU válságkezelési művelettel kapcsolatos hivatali kötelessége teljesítése során okozta, kivéve a súlyos gondatlanság vagy szándékos kötelezettségszegés esetét,

                     —

                     vagy bármely, az EU válságkezelési műveletben részt vevő állam tulajdonát képező eszköz használata okozta, amennyiben az adott eszközt a művelettel kapcsolatban használták, kivéve az uniós válságkezelési művelet állománya ezen eszközt használó tagjának súlyos gondatlansága vagy szándékos kötelességszegése esetét.”


title: 2012/596/EU: Az Európai Parlament határozata ( 2012. május 10. ) az Európai Rendőrségi Hivatal 2010-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2012. május 10. ) az Európai Rendőrségi Hivatal 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               17.10.2012

               HU

               Az Európai Unió Hivatalos Lapja

               L 286/276

         AZ EURÓPAI PARLAMENT HATÁROZATA
   (2012. május 10.)
   az Európai Rendőrségi Hivatal 2010-es pénzügyi évre szóló költségvetésének végrehajtására vonatkozó mentesítésről
   (2012/596/EU)
   AZ EURÓPAI PARLAMENT,

               —

               tekintettel az Európai Rendőrségi Hivatal 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek Európai Rendőrségi Hivatal 2010-es pénzügyi évre vonatkozó éves beszámolójáról szóló jelentésére, a Hivatal válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Rendőrségi Hivatal (Europol) (3) létrehozásáról szóló, 2009. április 6-i 2009/371/IB tanácsi határozatra (Europol-határozat) és különösen annak 43. cikkére,

               —

               tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0111/2012),

               1.

               megadja a mentesítést az Európai Rendőrségi Hivatal igazgatója számára a hivatal 2010-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot és az annak szerves részét képező állásfoglalást az Európai Rendőrségi Hivatal igazgatójának, a Tanácsnak, a Bizottságnak és a Számvevőszéknek, és gondoskodjon közzétételükről az Európai Unió Hivatalos Lapjában (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 179. o.

      (2)  HL L 248., 2002.9.16., 1. o.

      (3)  HL L 121., 2009.5.15., 37. o.

      (4)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2012. május 10.)
      az Európai Rendőrségi Hivatal 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel az Európai Rendőrségi Hivatal 2010-es pénzügyi évre vonatkozó végleges éves beszámolójára,

                  —

                  tekintettel a Számvevőszéknek Európai Rendőrségi Hivatal 2010-es pénzügyi évre vonatkozó éves beszámolójáról szóló jelentésére, a Hivatal válaszaival együtt (1),

                  —

                  tekintettel a Tanács 2012. február 21-i ajánlására (06083/2012 – C7-0051/2012),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Európai Rendőrségi Hivatal (Europol) (3) létrehozásáról szóló, 2009. április 6-i 2009/371/IB tanácsi határozatra (Europol-határozat) és különösen annak 43. cikkére,

                  —

                  tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0111/2012),

                  A.

                  mivel a Számvevőszék megállapította, hogy kellő mértékben megbizonyosodott arról, hogy a 2010-es pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek,

                  B.

                  mivel a hivatal teljes költségvetése 2010-ben 92 800 000 EUR-t tett ki, és mivel az Unió 2010-ben 79 724 150 EUR-val járult hozzá a hivatal költségvetéséhez (5),

         Költségvetési és pénzgazdálkodás

                  1.

                  sajnálja az átvitt előirányzatok magas szintjét és ezzel párhuzamosan az elhatárolt költségek alacsony szintjét; tudomásul veszi a hivatal válaszát, miszerint a jelentős összegű átvitelt a hivatal új székhelyére történő költözése okozta; üdvözli a hivatal által tett kiegészítő intézkedéseket és azt a kötelezettségvállalást, hogy 2012-ben havi bontásban követik nyomon a költségvetés végrehajtását, különös hangsúlyt fektetve az átvitelekre;

                  2.

                  az éves tevékenységi jelentés alapján megállapítja, hogy a hivatal kezdeti költségvetése 2010-ben 80 100 000 EUR volt; nyugtázza, hogy a költségvetést majdnem 12 700 000 EUR-val módosították, ami a 2009-ről a 2010-es költségvetésbe átvitt és integrált előirányzatokból, a Bizottságtól kapott támogatásokból és egyéb többletbevételekből származott; a hivatal észrevételei alapján tudomásul veszi, hogy a kezdeti költségvetés módosítását az ügynökséggé válás folyamatának elősegítése indokolta;

                  3.

                  az éves tevékenységi jelentés alapján megállapítja, hogy 2010 végére a hivatal összességében a kötelezettségvállalási előirányzatok 98,3 %-át és a kifizetési előirányzatok 73,6 %-át hajtotta végre;

                  4.

                  örömmel látja, hogy a mentesítésért felelős hatóság erre irányuló kérését követően a 2010-es pénzügyi évre vonatkozó végleges éves beszámolót 2012. február 17-én közzétették a hivatal honlapján; hangsúlyozza ugyanakkor, hogy a 2010-es pénzügyi évre vonatkozó végleges éves beszámolót közvetlenül a 2011. szeptember 13-i elfogadását követően közzé kellett volna tenni; ezért felhívja a hivatalt, hogy a jövőben az átláthatóság fokozása érdekében így járjon el;

         Átvitt előirányzatok

                  5.

                  felszólítja a hivatalt, hogy haladéktalanul tegyen intézkedéseket az átvitt előirányzatok nagy arányának csökkentésére; rámutat, hogy a Számvevőszék 22 600 000 EUR átvitelt jelentett, ami a 2010-es költségvetés 25 %-a; csalódottsággal nyugtázza, hogy az átviteli arány a II. cím (Igazgatási kiadások) 49 %-át és a III. cím (Operatív kiadások) 59 %-át tette ki;

                  6.

                  nyugtázza, hogy az átvitelek (22 600 000 EUR) részletes lebontása a következő:

                              —

                              11 300 000 EUR az új Europol székhelyhez kapcsolódó kiadásokra,

                              —

                              1 800 000 EUR a 26. fejezethez kapcsolódóan (Europol tanácsi határozat 58. cikk (4) bekezdése – kötelezettségek az Europol előző jogszabályi kereteiből fakadóan),

                              —

                              9 500 000 EUR egyéb kiadásokra;

                  7.

                  úgy véli, hogy az átvitt előirányzatok magas aránya – amelyhez az elhatárolt kiadások alacsony szintje (2 900 000 EUR) társult – túlzott, és nem egyeztethető össze az évenkéntiség költségvetési elvével;

                  8.

                  ugyanakkor rámutat arra is, hogy az átvitt előirányzatok jelentős része ahhoz az egyedi körülményhez kapcsolódott, hogy az ügynökség 2011-ben költözött az új székhelyére, mivel az épületet 2010-ben késve adták át;

         Humánerőforrás

                  9.

                  a hivatal éves tevékenységi jelentése alapján rámutat, hogy a betöltetlen álláshelyek aránya év végén a becsült 2,5 % helyett 4,5 % volt;

                  10.

                  felszólítja a hivatalt, hogy fogadja el a személyzeti szabályzat végrehajtási szabályait (és a kapcsolódó belső eszközöket), és dolgozza ki az oktatás és továbbképzés kereteit;

         Teljesítmény

                  11.

                  örömmel látja, hogy az ügynökség éves munkaprogramja igazodik a 2010–2014 közötti időszakra vonatkozó stratégiájához, és kulcsfontosságú teljesítménymutatókat és döntő jelentőségű kockázatokat határoz meg minden egyes éves célkitűzés esetében, amelyekhez forrásokat is rendel;

                  12.

                  felhívja ugyanakkor a hivatalt, hogy a költségvetési keretrendelet végrehajtási rendelkezéseiben foglalt követelményekkel összhangban az éves munkaprogramjába foglaljon a tervezett közbeszerzési tevékenységek áttekintésével kapcsolatos, a finanszírozási határozathoz hozzájáruló információkat is;

                  13.

                  felszólítja a hivatalt, hogy fejezze be a szervezeti küldetésnyilatkozatának az egyes osztályok és egységek szerepének és célkitűzéseinek tömör bemutatásaként való megfogalmazását;

                  14.

                  a hivatal éves tevékenységi jelentése alapján megállapítja, hogy a bűnüldöző hatóságokat összekötő SIENA 2.0 informatikai platformot 2010. október 22-én sikeresen bevezették, és 2010 végéig 21 tagállam, illetve 8 tagállam nemzeti vagyon-visszaszerzési hivatala csatlakozott rá;

                  15.

                  a hivatal éves tevékenységi jelentéséből megállapítja továbbá, hogy 2010. december 31-ig a 2010-es éves munkaprogram alapján nagyon jó előrehaladást értek el a munkaprogram 14 célkitűzése (82 %) tekintetében, és jó előrehaladást értek el a maradék 3 célkitűzés terén (18 %);

                  16.

                  megállapítja továbbá, hogy az igazgatótanács 2010-ben elfogadta a hivatal 2010–2014 közötti időszakra vonatkozó stratégiáját és a stratégia végrehajtási tervét;

                  17.

                  javasolja, hogy az átláthatóság fokozása érdekében a hivatal tegye közzé igazgatótanácsa tagsági listáját, amelynek tartalmaznia kell a tagok nevét, érdekeltségi nyilatkozatát és a munkahelyi tapasztalataikat és iskolai végzettségüket bemutató önéletrajzát; elégedetten nyugtázza, hogy a hivatal közbeszerzési tevékenységeit és a 2010-ben kötött szerződések listáját közzétették a hivatal honlapján;

         Belső ellenőrzés

                  18.

                  nyugtázza, hogy a Belső Ellenőrzési Szolgálat (IAS) elvégezte a belső ellenőrzési szabványok ellenőrzését a végrehajtásuk állapotának felmérése érdekében, különös tekintettel az alábbi területekre: küldetés és értékek, humánerőforrás, tervezési és kockázatkezelési eljárás, operatív és ellenőrzési tevékenységek, tájékoztatás és pénzügyi jelentéstétel, értékelés és ellenőrzés;

                  19.

                  rámutat, hogy az IAS öt „nagyon jelentős” ajánlást tett az alábbiak vonatkozásában:

                              —

                              a feladatok elkülönítése,

                              —

                              utólagos ellenőrzések,

                              —

                              az eljárások alóli kivételek,

                              —

                              üzletmenet-folytonossági tervek,

                              —

                              a műveletek folytonossága;

                        felhívja a hivatalt, hogy hajtsa végre az IAS összes ajánlását, és tájékoztassa a mentesítésért felelő hatóságot a megtett lépésekről;

                  20.

                  tekintettel az Európai Rendőrakadémia és az Európai Rendőrségi Hivatal egymást kiegészítő tevékenységeire, valamint a lehetséges szinergiákra, felhívja a Bizottságot, hogy 2013 márciusáig készítsen átfogó hatásvizsgálatot a két ügynökség esetleges összevonásáról, bemutatva annak költségét és előnyeit;

                  21.

                  a mentesítési határozatot kísérő egyéb, horizontális jellegű észrevételek tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2012. május 10-i állásfoglalására (6).

         (1)  HL C 366., 2011.12.15., 179. o.

         (2)  HL L 248., 2002.9.16., 1. o.

         (3)  HL L 121., 2009.5.15., 37. o.

         (4)  HL L 357., 2002.12.31., 72. o.

         (5)  HL L 64., 2010.3.12., 1046. o.

         (6)  Elfogadott szövegek, P7_TA(2012)0164 (lásd e Hivatalos Lap 388. oldalát).